
Különböző mikroalga tartalmú biostimulátor készítmények alkalmazhatósága talajoltóként bársonyvirág (Tagetes patula L.) dísznövény esetében

A mezőgazdasági és a kertészeti termelés jelentős mennyiségű műtrágyát és kemikáliát alkalmaz. Ezen anyagok előállítása szintetikus úton történik, használatuk környezetszennyező. Alkalmazásukat folyamatosan szabályozzák (SHAHBAZ et al., 2021).
Biogazdálkodásra való áttéréssel a biodiverzitás növelése mellett csökken a talaj degradálódás mértéke. Biológiai növényvédelemmel, megújuló energiaforrások, szerves trágyák, biostimulátorok alkalmazásával, hozzájárulunk Földünk környezetbarát fenntartásához (TSCHARNTKE et al., 2021).
A Debreceni Egyetem, MÉK Alkalmazott Növénybiológiai Tanszék laboratóriumban, a Biológiai Kutató és Növénykísérleti Üvegházban valamint a Kertészeti Üvegházban 2021-2022 között 4 Tagetes patula L. fajtán (’Csemő’ ’cseh Orion’ ’Orion’ ’Scarlet Sophie’) alkalmaztam 3 különböző mikroalga és növényi növekedést serkentő baktériumokat és gombát tartalmazó biostimulátor készítményt (Chlorella vulgaris, Chlorella zofingiensis, Azotobacter vinelandii, Azospirillium canadense, Arthrospira platensis, Trichoderma atroviride, Lactobacillus plantarum, Pediococcus acidilactici, Lactobacillus buchnerii).
Ezen biostimulátorokat, eltérő fenofázisban juttatam ki talajoltóként majd mértem a modellnövények morfológiai paramétereit. A felvételezett adatokat statisztikai programmal elemeztem.
Eredményeimet összefoglalva elmondható, hogy a vizsgált készítmények közül leginkább a BIOFIL Alga és a FotoLacto TrichoAlg készítmény befolyásolta kedvezőbben a modellnövények morfológiai paramétereit. A BIOFIL Alga készítmény a ’cseh Orion’ fajta esetében az összes vizsgált fenológiai paraméter eredményét növelte a kontrollhoz képest. A ’Scarlet Sophie’ esetében a magasságra, a friss- és száraz tömegre gyakorolt pozitív hatást. A FotoLacto TrichoAlg a ’Csemő’ fajta esetében a kontrollhoz képest jelentős mértékben növelte a vizsgált összes paramétert. A Chlorella vulgaris mikroalga tartalmú készítmény pozitív hatást gyakorolt az ’Orion’ fajtájú kis bársonyvirág hajtásának magasságára, illetve friss- és száraz hajtástömegére. Ezek alapján javaslom ezen készítmények alkalmazását a gyakorlatban, illetve további vizsgálatokban más dísznövénykultúrában. Ajánlom a BIOFIL Alga és a FotoLacto TrichoAlg készítményeket kertészeknek és mezőgazdaságban dolgozó szakembereknek. Kísérletemet alapul véve a jövőben is szeretnék hasonló kutatómunkát végezni, az eddig vizsgált biostimulátor készítményekkel, egyéb lágyszárú dísznövény kultúrában.



